পাক সেনার কনভয় উড়িয়ে দিল বিদ্রোহীরা! আর্মি অফিসার সহ মৃত ১০

ওয়েব ডেস্ক: পহেলগাঁও কাণ্ড (Pahalgam Terror Attack) নিয়ে ভারতের সঙ্গে দ্বন্দ্বের পরিস্থিতির মাঝেই নিজেদের ঘরে আক্রান্ত পাকিস্তানি সেনা (Pakistani Army)। ফের পাক সেনার ঘুম কাড়ল বালোচিস্তান লিবারেশন আর্মি (Balochistan Liberation Army)। ট্রেন হাইজ্যাকিং, ল্যান্ডমাইন বিস্ফোরণ এবং রাজনৈতিক নেতা হত্যার ঘটনার পর ফের ত্রাস ছড়াল বালোচিস্তানের এই বিদ্রোহী গোষ্ঠী। এবার সরাসরি পাক সেনার উপর হামলা (Attack) চালাল তারা।

জানা গিয়েছে, শুক্রবার রাতে বালোচিস্তান প্রদেশের রাজধানী কোয়েটার মার্গেটে এক ভয়াবহ হামলায় পাক সেনার এক অফিসার-সহ অন্তত ১০ জন প্রাণ হারিয়েছেন। এই হামলার দায় স্বীকার করেছে বালোচিস্তান লিবারেশন আর্মি। সংগঠনের মুখপাত্র জেনাদ বালোচ জানিয়েছেন, ইসলামাবাদের আগ্রাসী নীতির জবাব হিসেবেই এই হামলা চালানো হয়েছে।

আরও পড়ুন: ভারত-পাক দ্বন্দ্বে ‘নীরব দর্শক’ হতে চলেছেন ডোনাল্ড ট্রাম্প?

যদিও এই প্রথম নয়, বিগত কয়েক মাস ধরে ধারাবাহিক হামলা চালিয়ে পাকিস্তান প্রশাসনকে চাপে রেখেছে বিএলএ। কখনও কাচ্চি বোলানে ট্রেন হাইজ্যাকিং, কখনও কোয়েটায় আধাসেনা ফ্রন্টিয়ার কোরের গাড়িতে আইইডি বিস্ফোরণ, আবার কখনও নোশকিতে সেনা কনভয়ে আত্মঘাতী হামলা— একের পর এক নতুন কৌশলে আঘাত হানছে বালোচিস্তানের এই বিদ্রোহী গোষ্ঠী।

বিশেষজ্ঞদের মতে, এই সমস্ত ধারাবাহিক হামলার নেপথ্যে রয়েছে বিএলএ-র ফিদায়েঁ বাহিনী মজিদ ব্রিগেড। উল্লেখযোগ্য, গত মাসের গোড়ায় বালোচিস্তানের আরও দুই বিদ্রোহী সংগঠন, বালোচিস্তান লিবারেশন ফ্রন্ট, বালোচ রিপাবলিকান গার্ডস এবং সিন্ধুপ্রদেশের ‘সিন্ধুদেশ রেভলিউশনারি আর্মি’-র সঙ্গে যৌথভাবে একটি নতুন মঞ্চ তৈরি করেছে বিএলএ। তবে পাকিস্তানের অভিযোগ, ভারতের মদতেই একত্রিত হচ্ছে এই বিদ্রোহী সংগঠনগুলি। কিন্তু ভারতের তরফে পাকিস্তানের এই অভিযোগের জবাবে এখনও কিছু বলা হয়নি।